Schweizerisches Jugendschriftenwerk
S Schwiizerische Jugendschriftewärch (SJW) isch en Organisazioon i dr Schwiiz, wo Läseheft für Chinder und Jugendlichi usegitt.

Es isch anne 1931 gründet worde und sid 1957 als Stiftig organisiert. Vorhär sind z Züri sid 1922 d Schwiizer Jugendchrifte usechoo, wo jetz dur d SJW-Heftli für s ganze Land abglöst worde sind. Dr Schwiizer Schriftstellerverband und dr Schwiizer Lehrerverein händ am Afang d Trukchöschte vo de SJW-Schrifte zalt. Es goot trum, bi de Junge mit dene hantleche Büechli d Fröid am Lääse z steerche und d Schwiizer Autoore au uf däm Wääg no meh bekant z mache. Vil Stück sind vo zytgnössischen Autore und Schriftstellerinne, au vo ussländische Verfasser, und drzue au churzi Sache vo früenere Autore, wo me für die Jugendusgab früsch redigiert het.

SJW-Wärch git’s in alne vier offizielle Landessprooche vo dr Schwiiz – also nid i de Mundarte oder de Patois. Im Püntnerromanische het me aber Schrifte i verschidene Idioom gmacht, im nöie Rumantsch Grischun und de Sprooche Vallader, Puter, Surmiran, Sursilvan und Sutsilvan. Sid 2001 isch bi deil Usgaabe en CD-ROM drby, wo druffe dr Tegscht in ere änglischen Übersetzig und i andere Sprooche vorchunt. Das isch für s interkulturelle Verstoo tänkt. Es wärde au SJW-Heft i dr Blindeschrift gmacht.

I de erschte Nummere, wo me sid 1932 het chönne lääse, sind Tegscht vom Fritz Wartenweiler, vom Ernst Eschmann, vo dr Elisabeth Müller, dr Olga Meyer, em Traugott Vogel und em Alfred Fankhauser gsi.

Me hat tänkt, es wär für d Förid am Lääse no guet, i dene Heft zum Tegscht au no chlyni Bildi und eifachi Zeichnige z bringe. Das macht s Aaluege no intressanter und git en andere Zuegang zu de Gschichte. Und so het d SJW-Reie für vil Grafiker und Künschtler es nöis Arbetsgebiet vo dr Bilddidaktik botte.

vo wämm ass me u. a. i de SJW-Heft cha Sache läse und wär drfür Bildli zeichnet het 
 Aesop
 Hugo Ball
 Walter Benjamin
 Peter Bichsel
 Fritz Brunner
 Andrea Caprez
 Blaise Cendrars
 August Corrodi
 Gion Deplazes
 Friedrich Dürrenmatt
 Alfred Fankhauser
 Heinrich Federer
 Eleonore Frey
 Alice Gabathuler
 Friedrich Glauser
 Jeremias Gotthelf
 Brüder Grimm
 Rudolf Hägni
 Lukas Hartmann
 Eveline Hasler
 Johann Peter Hebel
 Hermann Hesse
 Franz Hohler
 Meinrad Inglin
 James Joyce
 Franz Kafka
 César Keiser
 Gottfried Keller
 Tim Krohn
 Dino Larese
 Meinrad Lienert
 Astrid Lindgren
 Olga Meyer
 Elisabeth Müller
 Sepp Modest Nay
 Meret Oppenheim
 Bianca Pitzorno
 Josef Reinhart
 Martha Ringier
 Jean-Jacques Rousseau
 Johanna Spyri
 Bettina Spoerri
 Johanna Spyri
 Leo Tolstoi
 Gilg Tschudy
 Leo Tuor
 Tomi Ungerer
 Traugott Vogel
 Robert Walser
 Emile Zola
 Emil Zopfi

Literatur 
 Charles Linsmayer: «Ein geistiges Rütli für die Schweizer Jugend». 75 Jahre SJW Schweizerisches Jugendschriftenwerk. SJW, Zürich 2007, ISBN 978-3-7269-0528-6.

Weblink 
 
 Website vom Schwiizerische Jugendschriftenwärch

Verlag
Kultur in dr Schwiz